Սևծովյան նեղուցներ, Սև և Էգեյան ծովեր – Ինքնաթիռային միջադեպից անմիջապես անց ռուսական մամուլում լուրեր հայտնվեցին, որ Թուրքիան սկսել է ձգձգել ռուսական դրոշով նավերի անցումը Բոսֆորի նեղուցով։ Բացի այդ թուրքական սուզանավերը սկսեցին ուղեկցել Բոսֆորով ու Դարդանելով անցնող ռուսական ռազմանավերը[105]։ Մի շարք դեպքերում ռուսական ու թուրքական ռազմանավերը Բոսֆորի նեղուցով անցնելիս հայտնվեցին դեմ հանդիման[106]: Ամեն դեպքում կողմերին հաջողվեց խուսափել լուրջ միջադեպերից։ Ամենաաղմկահարույց միջադեպի մասին արդեն իսկ նշվել է հետազոտության առաջին մասում, երբ 2015թ. դեկտեմբերի 4-ին Բոսֆորով ռուսական «Ցեզար Կունիկով» ռազմանավի անցման ժամանակ նրա զինծառայողներից մեկն ուսին պահել էր Strela-2 շարժական զենիթահրթիռային համալիր։ Երբ միջադեպից 10 օր անց ռազմանավը վերստին անցնում էր Սևծովյան նեղուցներով, նրան ցուցադրաբար ուղեկցեց թուրքական սուզանավը[107]։ Չավուշօղլուն «Ցեզար Կունիկով»-ի միջադեպը որակեց սադրանք և Ռուսաստանին կոչ արեց դադարեցնել նման բաները[108]։ Իսկ Բինալի Յըլդըրըմը դա որակեց որպես «տհաճ միջադեպ և բաց սպառնալիք»՝ Ռուսաստանին մեղադրելով Մոնթրեի կոնվենցիան խախտելու մեջ[109]։